作者:盧照鄰
標題:雜曲歌辭：結客少年場行
內容:長安重遊俠，洛陽富才雄。玉劍浮雲騎，金鞍明月弓。鬥雞過渭北，走馬向關東。孫賓遙見待，郭解暗相通。不受千金爵，誰論萬裡功。將軍下天上，虜騎入雲中。烽火夜似月，兵氣曉成虹。橫行徇知己，負羽遠從戎。龍旌昏朔霧，鳥陣卷寒風。追奔瀚海咽，戰罷陰山空。歸來謝天子，何如馬上翁。